HU Az Európai Unió Hivatalos Lapja C 72/26

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 72/13)

Ez a közzététel az 1151/2012/EU európai parlamenti és tanácsi rendelet 51. cikke alapján jogot keletkeztet a kérelem elleni felszólalásra (1).

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„PLATE DE FLORENVILLE”

EK-szám: BE-PGI-0005-01151 – 2013.9.6.

OFJ ( X ) OEM ( )

1. Elnevezés

„Plate de Florenville”

2. Tagállam vagy harmadik ország

Belgium

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs-, zöldség- és gabonafélék, nyersen vagy feldolgozva

3.2. Az 1. pontban szereplő elnevezéssel jelölt termék leírása

A „Plate de Florenville” a „Rosa” elnevezésű hagyományos francia fajtához tartozó burgonya (Solanum tuberosum L.). E kései-középkései fajta igen hosszú vegetációs nyugalmi idejű, termesztéséhez átlagosan 120 napig kell a földben hagyni.

A „Plate de Florenville” gumói a következő fajtajellemzőkkel és fizikai tulajdonságokkal rendelkeznek:

— héjának színe: rózsaszínes,

— húsának színe: sárga,

— alakja: hosszúkás, szabályos, kissé lapos (bunkó, illetve vese alakú),

— szárazanyag-tartalma: < 20 %,

— mérete: 25 és 45 mm közötti.

A „Plate de Florenville” a kemény húsú étkezési burgonyafélék csoportjába tartozik. Kulináris jellemzői (a burgonyafajták belga katalógusba kerüléséhez nemzetközileg elfogadott vizsgálati kritériumoktól függően) a következők:

— húsának konzisztenciája: legfeljebb 4 (0-tól 10-ig terjedő skálán, ahol 0 = kemény; 3 = elég kemény; 6 = elég puha; 9 = puha),

— főzés közbeni viselkedése: legfeljebb 3 (0-tól 10-ig terjedő skálán, ahol 0 = egészben marad; 3 = enyhén megreped; 6 = erősen megreped; 9 = teljesen szétfő),

— nedvességtartalma: legalább 3, legfeljebb 6 (0-tól 10-ig terjedő skálán, ahol 0 = nedves; 3 = elég nedves; 6 = elég száraz; 9 = száraz),

— főzés utáni megfeketedés: a mutatószám maximális értéke 30 (20-nál kisebb mutatószám = jó [kismértékű feketedés]; legalább 20, de 30-nál kisebb értékű mutatószám = közepes; legalább 30, de 35-nél kisebb értékű mutatószám = gyenge; legalább 35, de 45-nél kisebb értékű mutatószám = rossz; 45 vagy annál nagyobb mutatószám = nagyon rossz).

Következésképp a burgonyafélék belga katalógusba való bejegyzéséhez használt és nemzetközileg elfogadott kategorizálás szerint a „Plate de Florenville” burgonya a saláták készítéséhez, gőzben vagy héjában főzéshez ideális „A” („A” – „AB” – „BA”) burgonyacsoportba sorolandó.

Érzékszervi szempontból a „Plate de Florenville” burgonya finom, letisztult és intenzív ízű, fogyasztáskor kellemesen kemény benyomást kelt a szájban. A burgonyából teljesen hiányzik a lisztesség, így vizes ízélményt biztosít.

A „Plate de Florenville” friss vagy eltartható burgonyaként hozható forgalomba. Igen hosszú vegetációs nyugalmi időszaka miatt a korai és kontrollálatlan csírázás kockázata nélkül hosszú ideig könnyen eltartható.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A vetőburgonya-termesztésen kívül a termelés (a gumók elültetésétől a betakarított termény tartósításáig) teljes egészében a meghatározott területen történik.

3.6. A szeletelésre, az aprításra, a csomagolásra stb. vonatkozó egyedi szabályok

Az előkészítési/csomagolási műveletek az Európai Unió egész területén engedélyezettek.

3.7. A címkézésre vonatkozó egyedi szabályok

A „Plate de Florenville” burgonya csomagolásán elhelyezett címke – a jogszabályban előírt információkon kívül – tartalmazza a bejegyzett elnevezést, (az elnevezéssel azonos látómezőben) az oltalom alatt álló földrajzi jelzés (OFJ) uniós logóját, a termelő tekintetében illetékes, független igazoló szervre utaló hivatkozást, valamint a tételszámot és a termelőre vonatkozó hivatkozást, ha nem ő az előkészítő/csomagoló.

A „Plate de Florenville” burgonyát a közvetlenül a fogyasztónak történő lédig értékesítéskor a címkézéshez előírt fenti utasítások alkalmazásával egyértelműen azonosítani kell.

A „Plate de Florenville” elnevezés kiegészíthető a „primeur” (primőr) szóval, amennyiben a burgonya a primőr (azaz a teljes érettség előtt betakarított, könnyen ledörzsölhető héjjal rendelkező) burgonya tulajdonságaival rendelkezik, és azt friss állapotban, szeptember 15. előtt hozzák forgalomba.

Amennyiben a gumók mérete nem éri el a 25 mm-t, a „Plate de Florenville” elnevezés kiegészíthető a „grenailles” (apró szemű) kifejezéssel.

A címkézést és az azonosítási módokat az érintett termék tekintetében illetékes független igazoló szervnek előzetesen jóvá kell hagynia.

4. A földrajzi terület tömör meghatározása

A „Plate de Florenville” burgonya termelési területe az alábbi községek területe:

— Chiny (Izel és Jamoigne egyesülése előtti egykori települések),

— Etalle (Buzenol, Chantemelle, Etalle, Sainte-Marie, Vance),

— Florenville (Chassepierre, Florenville, Fontenoille, Muno, Villers-devant-Orval),

— Meix-devant-Virton (Gérouville, Meix-devant-Virton, Robelmont, Sommethone, Villers-la-Loue),

— Saint-Léger (Châtillon, Saint-Léger),

— Tintigny (Bellefontaine, Saint-Vincent, Tintigny),

— Virton (Ethe, Virton).

Ezen a területen a „Plate de Florenville” burgonyát kizárólag az alábbi, különösen kedvező talajtípusokon termesztik:

— rendkívül jó vagy kiemelkedően jó természetes vízelvezető képességű homokos vagy iszapos-homokos talaj,

— természetes vízelvezető képességű homokos-iszapos talaj.

5. Kapcsolat a földrajzi területtel

5.1. A földrajzi terület sajátosságai

A „Plate de Florenville” elnevezéshez kapcsolódó földrajzi terület Belgiumnak a „Lorraine belge” (Belga Lotaringia), illetve geológiai és mezőgazdasági szempontból tekintve a „Région jurassique” (Jura-kori régió) elnevezésű déli részén található területnek felel meg. Ez Belgium egyetlen olyan régiója, amely a földtörténeti másodkorban alakult ki. A „Plate de Florenville” burgonya termelési területe közelebbről az említett „Région jurassique” egyik részén, (történelmi-földrajzi elnevezéssel) Gaume-ban található.

A napsütötte lejtőjű földterületekkel borított lankák alkotta különleges domborzat Gaume egyik fő jellegzetessége. Ráadásul a magasabban fekvő Ardennek vonulata által észak felől a hideg széltől és az esőzéstől védettséget élvező Gaume-ra az ország északi részére jellemző mérsékelt óceáni éghajlat és a kontinentális éghajlat közötti átmenet jellemző. Ezt a különbséget nagyobb hőmérséklet-ingadozás, sok nyári nap, több napsütés, kevesebb csapadék és enyhébb széllökések jellemzik.

Az altalaj (meszes) összetétele további kedvező tényező, ugyanis jó hőtartó képességű. A Florenville környékén húzódó két talajréteg enyhén homokos, jól szellőző és jó vízelvezető képességű iszapos talaj, amely a környéken található kemény és rossz vízelvezető képességű agyagos talajtól eltérően gyorsan felmelegszik. Az idők során a termelőknek feltűnt, hogy a „Plate de Florenville” burgonya jobb minőségű volt akkor, ha azt az említett (iszapos-homokos vagy homokos-iszapos) talajtípusokon termesztették. Ezért megjelölték az ilyen talajokon fekvő parcellákat, és azokat a „Plate de Florenville” burgonya termesztésére különítették el. Ez a szóban forgó burgonya termesztéséhez kapcsolódó speciális és egyedülálló szakértelem elsajátításáról tanúskodik.

A vasút valószínűleg fontos szerepet játszott e burgonyafajta hírnevének kialakulásában. 1880-ban ugyanis a Virton városát Bertrix városával összekötő 165-ös vasútvonalon található egykori Florenville községben vasútállomás épült. Nagyobb távolságok viszonylatában ugyanis e régiót ez a vasútvonal kötötte össze – és köti össze még ma is – Arlonnal, Namurrel és (a belgiumi vasúthálózat központját jelentő) Brüsszellel. A „de Florenville” (florenville-i) jelző feltehetőleg a florenville-i állomásról indított vagonokon elhelyezett címkéről származik; erről az állomásról szállították el a környékben termesztett „Plate” burgonyát a keskeny nyomtávú hálózaton. A „Plate” burgonya tehát valószínűleg annak az állomásnak a nevét kapta meg, ahonnan útnak indították.

5.2. A termék sajátosságai

A „Plate” de Florenville burgonya legfőbb sajátossága – a színén és az alakján kívül – a kiváló főzésállósága, valamint finom és letisztult íze.

A burgonya egészben marad, nem mállik szét, és még hosszú ideig tartó főzés után is jól megőrzi alakját. E tulajdonságának köszönhetően sorolható az „A” étkezési csoportba (lásd a 3.2. pontot). A burgonya tehát ideális saláták készítéséhez, valamint a pároláshoz vagy héjában való főzéshez.

Zamata intenzív, letisztult és igen finom. Néha mogyoróíz is érezhető rajta. Zamatának intenzitása szorosan összefügg a gumók kis méretével. Aromaösszetevői sokkal koncentráltabbak, mint a nagyméretű gumóké.

Ez a két tulajdonság a „Plate de Florenville” burgonya jellegzetesen alacsony (20 % alatti) szárazanyag-tartalmának a következménye.

A „Plate de Florenville” elnevezés legalább egy évszázada létezik, ahogyan arról az alábbi említések tanúskodnak:

— 1901-ben a jura-kori régió (Gaume) mezőgazdasági monográfiája a „Plate” burgonyát helyi fajtaként határozza meg,

— 1909-ben Luxemburg tartomány agrárszövetségének lapja említést tesz arról, hogy a „Plate” burgonyát Florenville területén hozzák forgalomba,

— 1930-ban a belga mezőgazdasági enciklopédia kimondja, hogy a „Plate de Florenville” burgonyát „Gaume-ban termesztik”, és az „nagyon keresett a liège-i piacon”,

— 2006-ban a „plate de Florenville” vagy „corne de Florenville” először a Georges Lebouc által, majd 2010-ben a Michel Francard által főszerkesztett belgicizmus-szótárba is bekerül.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Minőség

Az 5.1. pontban említett gaume-i éghajlati és talajviszonyok, valamint talajtípusok különösen kedveznek a „Plate de Florenville” burgonya termesztésének. A „Plate de Florenville” burgonya ugyanis a jó termés betakaríthatóságához (a gyökérrothadás elkerülése érdekében) jó vízelvezető képességű és gyorsan felmelegedő talajt igényel. Ezenkívül a fent ismertetett éghajlat jó vízellátást biztosít és csökkenti a kései fagyok kockázatát, amelyekre a burgonya kifejezetten érzékeny. A megfelelő vízellátásnak köszönhetően 20 %-nál alacsonyabb szárazanyag-tartalmú „Plate” burgonya termeszthető. A szárazabb éghajlat a lisztes burgonyának kedvezne, míg a hidegebb és nedvesebb éghajlat nem biztosítana megfelelő gumóképződést. Ráadásul, mivel a „Plate de Florenville” burgonya lassú növekedésű fajta, a lehető legkorábban el kell ültetni. A termesztéséhez használt talajok gyors felmelegedése tehát komoly előnyt jelent. Megjegyzendő azonban, hogy ezekben a jó vízelvezető képességű talajokban a „Plate de Florenville” burgonya terméshozama jelenősen elmarad a „Rosa” fajta névleges terméshozamától (ami a „Bintje” referenciafajta terméshozamának 90 %-a): az időjárási körülményektől függően a terméshozam hektáronként 12–25 tonna között változik, ez a legmagasabb elfogadott terméshozam ahhoz, hogy a termék a „Plate de Florenville” elnevezést viselhesse. Az alacsony terméshozam ugyanis a „Plate de Florenville” burgonya ízminősége szempontjából meghatározó tényező: minél kisebbek a gumók, annál nagyobb az aromamolekulák koncentrációja, és annál ízletesebb a burgonya.

A talaj- és éghajlati tényezők, valamint a termelők szakértelmének kombinációjának köszönhetően tehát a „Rosa” fajta valamennyi tulajdonsága kibontakozhat.

Hírnév

A „Plate” elnevezésű vetőburgonya említése a 19. század közepétől tűnik fel a belga történeti forrásokban. 1860-ban Edouard de Croeser de Berges 128 belga burgonyafajtát ír össze, köztük a „Plate” elnevezésűt, amelyet jó minőségűként, elég jó terméshozamúként és betegségmentesként ír le. Ez a fajta az 1899. évi belga mezőgazdasági almanachban (Almanach agricole belge) is megtalálható.

A „Plate de Florenville” burgonya helyben, országosan és nemzetközi szinten is komoly elismerésnek örvend. Ez többek között abban is kifejeződik, hogy Florenville területén 1994 óta (egy októberi hétvégén) „Fête de la Pomme de Terre” elnevezésű burgonyaünnepet rendeznek. Erről az eseményről nemcsak a regionális sajtó (a L’Avenir du Luxembourg például 2011-ben, 2012-ben és 2013-ban), de a határokon túli sajtó is tudósít (2013-ban említést tesz róla a francia L’Union-l’Ardennais című folyóirat). A „Plate de Florenville” burgonyát az országos sajtó (a Le Soir, a La Libre Belgique, sőt még a De Standaard című holland nyelvű napilap is), valamint a nemzetközi sajtó (például a [franciaországi] Le Figaro) is megemlíti.

A burgonya több gaume-i útikönyvben is szerepel, többek között a következőkben:

— a Maison du Tourisme de Chiny, Florenville et Herbeumont által 2002-ben kiadott Tourisme en Beau Canton de Gaume (Turizmus a szépséges Gaume kantonban),

— az André Pierlot által írt és 2009-ben kiadott, Transgaumaise (Gaume-i vándorlás) című túrakalauzban.

A konyhaművészetben a „Plate de Florenville” burgonyát számos Luxemburg tartománybeli receptben felhasználják, amelyekhez a keménység alapvető tulajdonság:

— a „touffaye” párolással készített egytálétel („al touffaye”) (Chantal Van Gelderen [1999]),

— a „roustiquettes gaumaises” Noël Anselot által 1980-ban javasolt receptje,

— a Confrérie des Sossons d’Orvaulx által javasolt „Floriflette”.

Kulináris jellemzői miatt a burgonya számos étterem étlapján is szerepel, amelyek finom és tipikus fogásként tálalják. Ilyen étterem például:

— a (Luxemburg tartománybeli Verlaine-Neufchâteau-i) Ferme des Sanglochons, amely a „gratinée de Florenville” elnevezésű étel elkészítéséhez használja ezt a burgonyafajtát,

— a (brüsszeli) Comme Chez Soi gasztronómiai étterem a tarisznyarákkal, homoki garnélával, Royal Belgian kaviárral, metélőhagymás-osztrigás fehér vajmártással kínált „Plates de Florenville” burgonyapürét készíti vele.

A fogyasztók által igen nagyra tartott „Plate de Florenville” burgonya elismerten alacsony terméshozamú, de igen jó minőségű burgonya. Ezt az ára is bizonyítja. A 20. század első feléből származó több forrás egybehangzó állítása szerint ez a burgonyafajta drágább volt a többinél. Az üzletekben még napjainkban is drágábban juthatunk hozzá (1,99 EUR/kg), mint a kemény húsú egyéb burgonyafajtákhoz, például a „Charlotte”-hoz (1,20 EUR/kg).

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

http://agriculture.wallonie.be/apps/spip_wolwin/IMG/pdf/Dossier-Plate-Florenville-IGP.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.